text: Crisi de govern al Consell de Mallorca
  magi | 30 Setembre, 2009 19:00 | Compartir:
  Des del PSM-Entesa Nacionalista esteim sorpresos amb la decisió d'UM de trencar el Pacte de govern al Consell de Mallorca i abandonar precipitadament les seves àrees de gestió a la institució insular (fet que es va anunciar ahir vespre i que s'ha materialitzat avui mateix).
  Pel que fa als motius d'aquesta decisió, UM addueix que fa temps que hi ha falta de comunicació entre la presidenta, Francina Armengol (PSOE), i els consellers d'UM; i hi denuncia la falta de lleialtat d'Armengol, el seu afany de protagonisme i les seves ingerències en àrees dels socis. Des del PSM-EN podem estar, en part, d'acord amb aquestes crítiques (és evident que Francina Armengol de vegades oblida que presideix un govern de coalició). Ara bé, en absolut pensam que siguin motiu per trencar el Pacte de govern unilateralment, sense previ avís als socis i sense cap intent previ per reconduir la situació. Consideram que aquesta decisió d'UM és una irresponsabilitat i una frivolitat, més encara tenint en compte la situació actual de crisi econòmica. En aquests moments, les institucions necessiten estabilitat i els governs han de treballar per resoldre els problemes dels ciutadans, que el que menys necessiten són baralles infantils entre els partits polítics.
  Categoria: Articles d'opinió. Comentaris: (2). Retroenllaços:(0). Enllaç permanent
  PSM: dia europeu llengües, Virrei Socias i TV3
  magi | 29 Setembre, 2009 09:00 | Compartir:
  El Consell de Direcció Política del PSM-EN, màxim òrgan de decisió entre congressos, aprofitant que se celebrava el Dia Europeu de les Llengües aprovà un manifest a favor de la diversitat lingüística i dels drets lingüístics universals, tant individuals com col·lectius.
  Per això manifesten la importància que "totes les forces polítiques d'aquest país, especialment les que conformen l'actual Pacte de Govern, s'impliquin amb convicció i voluntat política en la promoció de la llengua pròpia de les Illes Balears", i demanen a la Delegació del Govern espanyol "que actuï amb la màxima diligència perquè des de la Guàrdia Civil es respectin i es protegeixin els drets lingüístics reconeguts tant en la Constitució Espanyola com en l'Estatut d'autonomia".
  El secretari general del PSM-EN, Biel Barceló, criticà el delegat del Govern de l'Estat, Ramon Socias, per no haver donat explicacions públiques dels darrers episodis d'agressions per motius lingüístics per part de membres de les forces de seguretat, i ha avançat que li demanarà una reunió perquè ofereixi aquestes explicacions als representants de la formació nacionalista.
  Finalment, el manifest també reivindica la recuperació de "la recepció de TV3 i de la resta de canals en català de la CCMA a les Illes Balears com a eix fonamental en el procés de normalització lingüística".